HS: Tämä on Obaman rengaskikka - säästää polttoainetta miljardeja litroja
02.06.2016 klo 11:11
Yhdysvaltojen presidentin mukaan amerikkalaiset säästäisivät vuodessa noin 4,5 miljardia litraa polttoainetta, jos he kiinnittäisivät huomiota rengaspaineeseen.
Ilmanpaineen tarkastus ei vaadi paljoa vaivaa. Sen tuomat mahdolliset säästöt sen sijaan ovat huomattavia. Arkistokuva. KARI PEKONEN
Yhdysvaltojen presidentti Barack Obama väitti vuonna 2008, että maan ei tarvitsisi porata kaukomailla lisää öljyä, jos sen kansalaiset huomioisivat yhden pienen asian.
Tämä asia on auton renkaiden ilmanpaineen pitäminen optimaalisena, Helsingin sanomat kertoo. Obaman mukaan tämä säästäisi noin neljä prosenttia polttoainekuluissa.
Asiantuntijat perehtyivät Obaman väitteeseen tarkistaakseen sen paikkansapitävyyden. Yhdysvaltojen energiaviraston ekonomisti laski, että esimerkiksi vuonna 2005 maan autoilijoiden käyttämästä 492 miljardista polttoainelitrasta 4,54 miljardia oli liian pienien rengaspaineiden aiheuttamaa kulutusta - ja näin ollen säästettävissä.
Jos nämä luvut suhteutetaan nykypäivään maailmanlaajuisella mittakaavalla, koko maailmassa tuhlataan vuosittain yhteensä noin 12 miljardia litraa polttoainetta. Tällä määrällä kaikki suomalaiset henkilöautot ajaisivat kolme vuotta.
Rengaspaineiden vaikutus polttoaineen kulutukseen riippuu luonnollisesti siitä, kuinka paljon paine poikkeaa ihanteellisesta arvosta. Esimerkiksi yhden barin vajaapaine lisää polttoaineen kulutusta kuuden prosentin verran.